FI Euroopan unionin virallinen lehti C 309/8

Euroopan unionin toiminnasta tehdyn sopimuksen 114 artiklan 5 kohdan mukainen tiedoksianto – EU:n yhdenmukaistamistoimenpidettä tiukemman kansallisen säädöksen käyttöönottamista koskeva lupapyyntö

(ETA:n kannalta merkityksellinen teksti)

2011/C 309/07

1. Ruotsin kuningaskunta esitti 17. toukokuuta 2011 pyynnön saada luvan kadmiumia sisältävien lannoitteiden markkinoille saattamista koskevalle kansalliselle lainsäädännölle. Ruotsin kuningaskunnalle on jo myönnetty lannoitteista annetun asetuksen (EY) N:o 2003/2003 (1) soveltamisesta poikkeus, jonka mukaan Ruotsin viranomaiset voivat kieltää sellaisten lannoitteiden markkinoille saattamisen, jotka sisältävät enemmän kuin 100 grammaa kadmiumia fosforitonnia kohden. Ruotsin viranomaisten toimittaman tiedoksiannon tarkoituksena on saada lupa kansallisille toimenpiteille, joilla alennetaan fosforilannoitteissa sallittua kadmiumin määrää siten, että sen enimmäismääräksi asetetaan 46 grammaa fosforitonnia kohden.

2. Liittyessään Euroopan unioniin vuoden 1995 alussa Ruotsin kuningaskunnassa oli voimassa oikeudellisesti sitovia kivennäislannoitteiden kadmiumpitoisuusrajoja. Ruotsin kuningaskunnan liittymisasiakirjan 112 artiklan ja liitteessä XII olevan 4 kohdan mukaisesti direktiivin 76/116/ETY (2) 7 artiklaa ei sovelleta lannoitteiden kadmiumpitoisuuden osalta Ruotsin kuningaskuntaan ennen 1. tammikuuta 1999. Direktiiviä 76/116/ETY on tämän jälkeen muutettu kadmiumia sisältävien lannoitteiden markkinoille saattamisen osalta Itävallassa, Suomessa ja Ruotsissa direktiivillä 98/97/EY (3), jonka mukaan muun muassa Ruotsin kuningaskunta voi kieltää alueellaan sellaisten lannoitteiden markkinoille saattamisen, jotka sisältävät kadmiumia enemmän kun liittymispäivänä voimassa olleessa kansallisessa lainsäädännössä säädettiin. Tätä poikkeusta sovellettiin 1. tammikuuta 1999 ja 31. joulukuuta 2001 välisenä aikana.

3. Ruotsin kuningaskunta ilmoitti 7. joulukuuta 2001 voimassa olevasta kansallisesta lainsäädännöstä, joka poikkeaa lannoitteita koskevan jäsenvaltioiden lainsäädännön lähentämisestä annetun direktiivin 76/116/ETY säännöksistä. Ruotsin kuningaskunnan EY:n perustamissopimuksen 95 artiklan 4 kohdan mukaisesti tiedoksi antamista kansallisista säännöksistä, jotka koskevat kadmiumin enimmäispitoisuuksia lannoitteissa, 24. toukokuuta 2002 tehdyllä päätöksellä 2002/399/EY (4) myönnettiin huolellisen harkinnan jälkeen pidennystä poikkeukselle direktiivin 76/116/ETY säännöksistä 31. joulukuuta 2005 saakka.

4. Ruotsin kuningaskunta pyysi 29. kesäkuuta 2005 uudelleen, että se saisi pitää voimassa kansallisia säännöksiä, jotka poikkeavat lannoitteista annetun asetuksen (EY) N:o 2003/2003 säännöksistä. Ruotsin viranomaisille annetaan 3. tammikuuta 2006 tehdyssä komission päätöksessä 2006/347/EY (5) mahdollisuus pitää voimassa kansallisia toimenpiteitä siihen saakka, kunnes lannoitteiden sisältämää kadmiumia koskevia yhdenmukaistettuja toimenpiteitä sovelletaan EU-tasolla. Vaikka asiaa ollaan käsittelemässä, lainsäädännön antaminen on viivästynyt EU-tasolla.

5. Kansallisessa lainsäädännössä kielletään Ruotsin kuningaskunnan alueella sellaisten lannoitteiden myyntiin tarjoaminen ja luovuttaminen, jotka luokitellaan tullitariffikoodeihin 25.10, 28.09, 28.35, 31.03 ja 31.05 ja jotka sisältävät enemmän kuin 100 g kadmiumia fosforitonnia kohden. Ruotsi haluaa alentaa pitoisuustason 46 grammaan fosforitonnia kohden (20 mg Cd/kg P2O5).

6. Euroopan unionin toiminnasta tehdyn sopimuksen 114 artiklan 5 kodassa määrätään, että jos sen jälkeen, kun neuvosto tai komissio on toteuttanut yhdenmukaistamistoimenpiteen, jäsenvaltio lisäksi pitää tarpeellisena ottaa käyttöön uuteen, ympäristönsuojelua tai työympäristön suojelua koskevaan tieteelliseen näyttöön perustuvia kansallisia säännöksiä tai määräyksiä kyseisen jäsenvaltion erityisten ongelmien vuoksi, jotka ovat ilmenneet yhdenmukaistamistoimenpiteen toteuttamisen jälkeen, jäsenvaltio antaa suunnitellut säännökset sekä niiden käyttöönottamisen perusteet tiedoksi komissiolle.

7. Komissio hyväksyy tai hylkää kyseiset kansalliset säännökset kuuden kuukauden kuluessa tiedoksi antamisesta todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.

8. Ruotsin viranomaiset perustelevat pyyntöä Ruotsin tekemällä uudella riskinarvioinnilla. Arvioinnissa otetaan huomioon neuvoston asetuksen (ETY) N:o 793/93 mukaisesti toteutettu kadmiumin ja kadmiumoksidin yleinen EU-tason riskinarviointi (6) sekä Euroopan elintarviketurvallisuusviranomaisen tieteellinen lausunto (7) elintarvikkeiden kadmiumpitoisuuksista. Ruotsalainen riskinarviointi on julkaistu internetissä osoitteessa http://ec.europa.eu/enterprise/sectors/chemicals/documents/specific-chemicals/fertilisers/cadmium/risk-assessment_en.htm

9. Viranomaisten mukaan uusi riskinarviointi osoittaa, että Ruotsin väestön terveyden suojelemiseksi on tarpeen vähentää kadmiumaltistusta. Altistus riippuu kadmiumin saannista ruoan, lähinnä kasvien, kautta, minkä vuoksi on tarpeen vähentää korkeiden kadmiumpitoisuuksien esiintymistä viljelykasveissa. Viljelysmaat ovat Ruotsissa yleensä happamampia kuin Keski-Euroopassa, ja tämän erityisominaisuuden vuoksi kasveihin kerääntyy helpommin kadmiumia.

10. Alentamalla kansallista raja 100 grammasta kadmiumia fosforitonnia kohden 46 grammaan kadmiumia fosforitonnia kohden vähennetään kadmiumin kerääntymistä maaperään, sen siirtymistä satokasveihin ja tämän seurauksena ihmisten ravinnosta saamaa kadmiumaltistusta.

11. Ruotsin kuningaskunta katsoo sen vuoksi aiheelliseksi ottaa käyttöön Euroopan unionin toiminnasta tehdyn sopimuksen 114 artiklan 5 kohdan mukaisia kansallisia toimenpiteitä lannoitteiden kadmiumpitoisuuden vähentämiseksi.

12. Tämä tiedoksianto arvioidaan asetus (EY) N:o 2003/2003 huomioon ottaen ja EU:n toiminnasta tehdyn sopimuksen 114 artiklan 5 kohtaa noudattaen. Komissio hyväksyy tai hylkää tiedoksi annetut toimenpiteet kuuden kuukauden kuluessa tarkistettuaan ensin, että ne eivät muodosta keinoa mielivaltaiseen syrjintään tai kaupan peiteltyyn rajoittamiseen ja että ne eivät muodosta tarpeettomia ja suhteettomia esteitä sisämarkkinoiden toiminnalle.

13. Tätä tiedoksiantoa koskevat huomautukset on lähetettävä komissiolle 30 päivän kuluessa sen julkaisemisesta. Tämän 30 päivän määräajan jälkeen toimitettuja huomautuksia ei oteta huomioon.

14. Lisätietoja Ruotsin ilmoituksesta saa seuraavasta osoitteesta: European Commission Directorate-General for Enterprise and Industry DG ENTR G/2 — Chemicals — Classification and Labelling, Specific Products, Competitiveness Mr Vincent Delvaux Tfn +32 22958196 Fax +32 22950281 Sähköposti: Entr-Chemicals@ec.europa.eu

(1) EUVL L 304, 21.11.2003, s. 1.

(2) Korvattu asetuksen (EY) N:o 2003/2003 5 artiklalla.

(3) EYVL L 18, 23.1.1999, s. 60.

(4) EYVL L 138, 28.5.2002, s. 24.

(5) EUVL L 129, 17.5.2006, s. 24.

(6) EU RAR, ECB 2007: European Union Risk Assessment Report on cadmium oxide and cadmium metal, Volume 72, European Commission, Joint Research Centre, Institute for Health and Consumer Protection.

(7) EFSA 2009: Scientific Opinion of the Panel on Contaminants in the Food Chain on a request from the European Commission on cadmium in food. The EFSA Journal (2009) 980, 1–139.